Kaliňák, Robert, podpredseda vlády a minister vnútra SR (2013-10-24):
(Reakcia predkladateľa.) Nie je za čo, pán poslanec, ale niečo to vystihuje a vrátim sa k tomu. Vážené dámy a páni, dovoľte, aby som na úvod prečítal stanovisko vlády. Vážená pani predsedajúca, vážené dámy poslankyne, páni poslanci, milí kolegovia z vlády, dnes sa zúčastňujeme zasadnutia pléna Národnej rady, pretože skupina poslancov v zmysle čl. 88 ods. 1 podala návrh na vyslovenie nedôvery ministerke zdravotníctva Slovenskej republiky Zuzane Zvolenskej. Pod návrhom je podpísaných 40 poslancov a sprievodný list adresovaný predsedovi parlamentu podpísali 2 poslanci, pán Ivan Uhliarik, poslanec z poslaneckého klubu kresťanských demokratov, a Viliam Novotný, poslanec z poslaneckého klubu SDKÚ – DS. S plným vedomím rešpektujem kontrolnú právomoc Národnej rady voči vláde a jej jednotlivým členom. Právo vysloviť nedôveru je priamym prostriedkom uplatňovania zodpovednosti vlády vo vzťahu k parlamentu a pravdepodobne sa zhodneme, že návrh skupiny poslancov na využitie spomenutej ústavnoprávnej sankcie by mal byť dostatočne vyargumentovaný a zároveň jeho celková úroveň by mala zodpovedať pozícii parlamentu, a to úroveň obsahová, argumentačná, ale aj morálna. Položme si preto otázku, či predložený návrh na vyvodenie zodpovednosti pani ministerky skutočne dosahuje uvedené parametre. Podľa môjho názoru, ale predovšetkým podľa názoru vlády Slovenskej republiky určite nie. Pri rešpektovaní ústavou založených vzťahov medzi Národnou radou a vládou musím s poľutovaním konštatovať, že pokus opozície o vyslovenie nedôvery je účelovým politickým ťahom, predovšetkým v rámci predvolebného boja, umelo spojiť prebiehajúci proces vydávania povolení na prevádzkovanie ambulancií vrtuľníkovej záchrannej zdravotnej služby a ľudského nešťastia, ku ktorému došlo v dôsledku tragickej autonehody 13. septembra tohto roku. Okrem ústavnej zodpovednosti som pripravený znášať aj určitú mieru tvrdosti opozično-koaličného súperenia, ale takto zneužiť ľudské nešťastie a informácie osobného charakteru na politický boj s menami, so všetkým, naozaj mám pocit, že návrh skupiny výrazne dehonestuje inštitút zastupiteľskej demokracie Slovenskej republiky. To meno tu zaznelo. Vláda preto svojím uznesením vyslovila nesúhlas s predmetným návrhom a zaujala k nemu primerane podrobné stanovisko, nakoľko pozíciu kabinetu obsahuje parlamentná tlač, zhrniem len jej podstatu. Už som spomenul dôrazné odmietnutie neférovej konštrukcie, tragická autonehoda, prebiehajúci proces vydávania povolení na prevádzkovanie ambulancií vrtuľníkovej záchrannej zdravotnej služby, volebná kampaň do orgánov vyšších územných celkov, s ktorou je spojený napríklad už menovaný pán poslanec Uhliarik. Myslím si, že to naozaj hovorí za všetko. A snaha brániť sa tomu, alebo spochybňovať to, ako to tu povedal pán Hlina, to je odpútavanie, to je naozaj odpútavanie, lebo to je čistá realita. Tuná jeden poslanec za chvíľu kandiduje, sú to nejaké dva týždne, prečo by to neurobil? Veď za normálnych okolností si počkáme na vyšetrenie úradu, ktorý podá stanovisko a na základe neho by mohla byť schôdza ako lusk, ako sa hovorí. Ale nie. Je pred voľbami, a preto všetci asistujú vrátane pána Hlinu. Vláda Slovenskej republiky považuje za potrebné zdôrazniť, že v systéme záchrannej zdravotnej služby k žiadnemu výpadku v dôsledku zanedbania povinnosti zo strany ministerstva nedošlo. V uvádzanej dobe poskytovalo dostatočný servis päť ambulancií vrtuľníkovej záchrannej zdravotnej služby, pričom ako vyslovene ustanovuje § 2 ods. 5 zákona o záchrannej zdravotnej službe, ich zásahovým územím je územie celej Slovenskej republiky. V európskom kontexte nakoniec hovoríme o stále nadštandardnom spôsobe poskytovania tejto služby. Nakoniec, a to je smerom k pánovi Novotnému, drží sa faktov, nám tu všetkým hovorí, ale len tých faktov, pán Novotný, ktoré vám vyhovujú. A to už nie je faktografia, ale číro-číra manipulácia. Tak ako vám vyhovuje. Tým ste ale známy dlhodobo, preto ma to nijako neprekvapuje a ako vidíte, ani ma to neznervózňuje. A vidím, predovšetkým tým ste tiež známy, že akonáhle nemáte argumenty, kričíte, čo ste pred chvíľkou predviedli, kričíte, a keďže i tentokrát boli naozaj ešte slabšie ako obvykle, ešte k tomu pripojíte to búchanie po tejto doske. Ešte sú tu odtlačky z toho. (Potlesk.) Toto naznačuje, že je to divadlo. Pretože vy ste tu už dostatočne dlho a myslím si, že vašu prácu sledujú aj určite občania Slovenskej republiky, za posledných, za posledné štyri roky tú prácu ocenili tým, že vám o 40 % klesli vaše hlasy, preferenčné, osobné, tak chápem, že sa snažíte z toho minima vydolovať maximum. Ale k tomu sa ešte dostaneme. Je úplne štandardné, a to si myslím, že každý, kto sa aspoň trochu seriózne venoval záchrane na Slovensku, manažmentu katastrof na Slovensku a rôznym ťažkým udalostiam, ktoré sa na Slovensku stali, vedia, že všetky vrtuľníky na Slovensku keď fungujú, a nie vždy ich bol takýto počet, tak sa vzájomne zastupujú práve preto, že nečakajú na jeden jediný prípad. Bohužiaľ, na Slovensku je, nielen u nás, ale všade vo svete tých tragédií podstatne viacej. A momentálne, keď je jeden vrtuľník vo vzduchu, všetky ostatné body ho zastupujú. A preto ak má Bratislava, Trenčín a Nitra rovnaký dolet na jedno a to isté miesto, kto pozná aspoň trošku zemepis, tak vie, že to tak je, preto niektoré otázky z pléna, ktoré tu dnes zazneli, že či sa počíta 10 minút odtiaľ alebo potiaľ, tak v podstate by si mal uvedomiť, že kde leží Skalica. Ale zjavne to väčšina z vás nevie. (Reakcia z pléna.) Žilina je bez pochyby ďalej. Aj bolo povedané, koľko to je minút. Ale faktom zostáva, že toto je prípad, ktorý sa stáva často, keď nemôže zakročiť Bystrica, pretože práve letí, tak k tomu prípadu, ktorý je v Rimavskej Sobote, ktorý je jednoznačne minimálne o 15 minút ďalej, zakročuje napríklad Žilina. Čiže tie prípady sú stále. Vy by ste mohli odvolávať ministra každé štyri, možno desať dní. (Potlesk.) Preto je ten návrh nedôvodný. Preto je ten návrh problémový. A, samozrejme, je konfrontovaný s tým, že, áno, mali ste porušiť zákon, pani ministerka, možno by sme tu nesedeli. Naopak, sedeli by sme tu znova, to bolo tiež správne povedané. Niektorým poslancom v tejto sále totižto dodržovanie zákona nič nehovorí. Ak sme tu kvôli tomu, že ministerka dodržala zákon, a mám pocit, že kvôli tomu tu dnes sme, tak ste naozaj klesli nad to úplné dno. Povedzte, dajte splnomocnenie, nie je potrebné dodržovať zákon, pretože však načo sú? Treba si to vymyslieť podľa toho, ako sa to hodí, a môže sa to diať aj tak. Ja osobne s tým, samozrejme, ale nesúhlasím. Vláda sa rovnako tak nestotožňuje s účelovým pohľadom navrhovateľov na poslanecký prieskum. Výbor Národnej rady pre zdravotníctvo uskutočnil 9. októbra na ministerstve, kde členovia výboru boli detailne oboznámení s procesom výberového konania. (Reakcia z pléna.) Pán poslanec, ja som taký slušný, že vám väčšinou neskáčem do reči. A vy potrebujete na seba upozorniť tým, že vykrikujete z lavice, čo ja beriem, ale vo vašom veku sa to už, fakt, naozaj nehodí. Hlinovi ešte ako hej. (Potlesk.) U Hlinu nás to neprekvapí, u vás hej. Čiže, pán poslanec, som presvedčený a nikdy by som si nedovolil vás podceniť natoľko, že neviete čítať, ale stanovisko vlády máte v parlamentnej tlači. A keby ste ma pozorne počúvali, pred chvíľou som povedal, aj si to dovolím prečítať ešte raz, mám to písomne. Dovolíte? Hneď to bude. „Nakoľko pozíciu kabinetu obsahuje parlamentná tlač, zhrnieme len jej podstatu.“ To som povedal pred dvoma minútami. Verím, že to na vašu otázku, ktorú ste vykríkli z pléna, úplne stačí na vysvetlenie. Veľmi pekne ďakujem. (Potlesk.) Predseda výberovej komisie, áno, presne, príklad teraz, čo povedal, pán Igor Hraško chcel doniesť ceduľku a toto vyjadruje celý postoj, on je dokonalým obrazom toho, čo je dnes opozícia. Šaškovať... (Potlesk a pokrik v sále.)